På mandag er det et år siden, at 22-årige Mia Skadhauge Stevn blev dræbt på makaber vis. Men sagen mod den varetægtsfængslede mand, der er sigtet for mordet, er stadig ikke gået i gang. Torsdag er første skridt dog taget, eftersom det samlede efterforskningsmateriale i forbindelse med Mia-sagen nu er blevet overdraget fra efterforskningen til Anklagemyndigheden ved Nordjyllands Politi. Med andre ord er efterforskningen af sagen nu afsluttet. Det betyder, at der i de kommende måneder ligger et stort arbejde foran Anklagemyndigheden med en grundig gennemgang af hele sagens meget omfattende materiale, som politiet gennem et langvarigt efterforskningsarbejde har tilvejebragt. Det oplyser specialanklager ved Nordjyllands Politi, Mette Bendix, der samtidig fastslår: - Først når vi har afsluttet dette arbejde, vil Anklagemyndigheden tage stilling til sagen. Derfor kan vi ikke udtale os nærmere om selve tiltalespørgsmålet for nuværende. Ikke desto mindre er efterforskningen afsluttet efter et år, og Anklagemyndigheden kan nu forberede sagen, der rystede hele Danmark i februar sidste år. Sagen er forhåndsberammet til at foregå i Retten i Aalborg over otte retsdage fra 7. – 29. juni 2023.

Referat:
Sagen mod den sigtede morder i Mia-sagen rykker nu tættere på.